Document ID: 32002D0075

Komission päätös,
tehty 1 päivänä helmikuuta 2002,
kolmansista maista tapahtuvaa tähtianiksen tuontia koskevista erityisedellytyksistä
(tiedoksiannettu numerolla K(2002) 379)
(ETA:n kannalta merkityksellinen teksti)
(2002/75/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elintarvikehygieniasta 14 päivänä kesäkuuta 1993 annetun neuvoston direktiivin 93/43/ETY(1) ja erityisesti sen 10 artiklan 1 kohdan,
sekä katsoo seuraavaa:
(1) Tähtianis (Illicium verum), joka tunnetaan myös nimellä kiinalainen tähtianis, soveltuu ihmisravinnoksi, ja sitä käytetään yleisesti elintarvikkeissa.
(2) Tähtianislajike, joka tunnetaan nimellä japanilainen tähtianis (Illicium anisatum, joka tunnetaan myös nimillä Illicium religiosum, Illicium japonicum, shikimmi ja skimmi), on todettu tieteellisissä tutkimuksissa erittäin myrkylliseksi, eikä se siksi sovellu ihmisravinnoksi.
(3) Tietyistä kolmansista maista tuotavia tähtianista sisältäviä tavaralähetyksiä koskevat analyysit ovat paljastaneet, että tavaralähetykset ovat sisältäneet myös japanilaista tähtianista; japanilaisen tähtianiksen esiintyminen tavaralähetyksissä on yhdistetty muutamiin yhteisössä ilmenneisiin ruokamyrkytystapauksiin.
(4) Tietyissä kolmansissa maissa on näin ollen hygieniaongelma, joka aiheuttaa vakavan uhan kansanterveydelle yhteisössä, ja siksi yhteisön tasolla on ryhdyttävä suojatoimenpiteisiin.
(5) Kolmansista maista tuotava tähtianis, joka on tarkoitettu ihmisravinnoksi tai käytettäväksi elintarvikkeiden ainesosina, ei saa sisältää japanilaista tähtianista.
(6) Kolmansien maiden toimivaltaisten viranomaisten on liitettävä kaikkiin kolmansista maista tuotaviin tähtianista sisältäviin tavaralähetyksiin asiakirjoihin perustuvat todisteet, joissa vahvistetaan, että tuotteet koostuvat ainoastaan tähtianiksesta eivätkä sisällä japanilaista tähtianista.
(7) Kansanterveyden suojelemisen kannalta on välttämätöntä, että yhteisöön tuotavista tavaralähetyksistä, jotka sisältävät ihmisravinnoksi tai elintarvikkeissa käytettäväksi tarkoitettua tähtianista, otetaan satunnaisesti näyte, joka analysoidaan ennen tuotteiden luovuttamista vapaaseen liikkeeseen; samasta syystä on välttämätöntä valvoa myös jo markkinoille saatettuja tuotteita.
(8) Koska tässä päätöksessä säädetyillä toimilla voi olla merkittäviä vaikutuksia jäsenvaltioiden valvontaresursseihin, toimien tuloksia olisi arvioitava lyhyen jakson kuluttua ja toimia olisi muutettava tarvittaessa.
(9) Jäsenvaltioita kuultiin tässä päätöksessä säädetyistä toimista 18 päivänä joulukuuta 2001 direktiivin 93/43/ETY 10 artiklan 3 kohdan mukaisesti,
ON TEHNYT TÄMÄN PÄÄTÖKSEN:
1 artikla
1. Jäsenvaltiot voivat sallia CN-koodiin 0909 10 00 kuuluvan tähtianiksen (Illicium verum) tuonnin kolmansista maista, jos tähtianis on tarkoitettu ihmisravinnoksi tai käytettäväksi elintarvikkeiden ainesosana, edellyttäen, että
a) jokaiseen tavaralähetykseen on liitetty raportti virallisen näytteenoton ja analyysin tuloksista sekä liitteen I mallin mukainen todistus vientimaana toimivan kolmannen maan toimivaltaisten viranomaisten täyttämänä, allekirjoittamana ja vahvistamana; näiden asiakirjojen on osoitettava, että tavaralähetys ei sisällä japanilaista tähtianista (Illicium anisatum, joka tunnetaan myös nimillä Illicium religiosum, Illicium japonicum, shikimmi ja skimmi) ja joka ei sovellu ihmisravinnoksi;
b) tavaralähetykset tuodaan yhteisöön jonkin liitteessä II olevassa luettelossa mainitun maahantulopaikan kautta;
c) jokainen tavaralähetys on yksilöity koodilla, joka vastaa sitä koodia, joka koskee todistusta ja saateraporttia, joka sisältää a alakohdassa mainitun virallisen näytteenoton tulokset ja analyysin.
2. Jokaisen jäsenvaltion toimivaltaisten viranomaisten tehtävänä on taata kolmansista maista tuotavan tähtianiksen tarkastus asiakirjojen perusteella sen varmistamiseksi, että 1 kohdan a alakohdassa tarkoitetun todistuksen ja alakohdassa tarkoitettujen virallisen näytteenoton tulosten osalta asetetut edellytykset täyttyvät. Jäsenvaltioiden on tästä syystä varmistettava, että tuojilla on velvollisuus antaa ennalta toimivaltaisille viranomaisille maahantulopaikassa tiedot yhteisöön tuotavien lähetysten määrästä, sisällöstä ja arvioidusta saapumispäivästä.
3. Jäsenvaltioiden on otettava kolmansista maista tuoduista tavaralähetyksistä, jotka sisältävät ihmisravinnoksi tai elintarvikkeiden ainesosina käytettäväksi tarkoitettua tähtianista, satunnaisesti näytteitä ja analysoitava ne ennen tuotteiden luovuttamista vapaaseen liikkeeseen maahantulopaikasta, jonka kautta ne ovat saapuneet yhteisöön, sekä ilmoitettava komissiolle näytteiden tulokset elintarvikkeita koskevan nopean hälytysjärjestelmän kautta.
2 artikla
Jäsenvaltiot voivat sallia japanilaisen tähtianiksen tuonnin yhteisöön vain, jos se on tarkoitettu muuhun käyttöön kuin ihmisravinnoksi.
Jokainen yhteisöön tuotava japanilaista tähtianista sisältävä tavaralähetys on varustettava merkinnällä, joka osoittaa, että tuote ei sovellu ihmisravinnoksi.
3 artikla
Jäsenvaltioiden on toteutettava asianmukaisia toimia, jotka kattavat myös näytteiden ottamisen jo markkinoille saatetusta tähtianiksesta ja niiden analysoimisen, jotta voidaan varmistaa, ettei japanilaista tähtianista esiinny.
4 artikla
Tätä päätöstä on tarkasteltava uudelleen ennen 1 päivää kesäkuuta 2002 ja arvioitava, tarjoavatko 1 artiklassa säädetyt erityisedellytykset riittävän suojan kansanterveydelle yhteisössä.
5 artikla
Jäsenvaltioiden on toteutettava tämän päätöksen noudattamisen edellyttämät toimenpiteet. Niiden on ilmoitettava tästä komissiolle.
6 artikla
Tämä päätös on osoitettu kaikille jäsenvaltioille.
Tehty Brysselissä 1 päivänä helmikuuta 2002.

Labels: 17
5
0
3
6